钦定古今图书集成/明伦汇编/闺媛典/第343卷 > 金姬
## 钦定古今图书集成/明伦汇编/闺媛典/第343卷 > 金姬

按《常熟县志》：金姬名金儿，济南章丘李素女。素得张
明远医卜之传以授女，遂极元妙。至正十四年，张士
诚兵陷泗州，素家被掠，金儿分配士诚母曹氏，帐中
为侍儿。自言幼为尼，颇知经典医卜。士诚由高邮据
苏州，一纪霸业，多其卜筮之用。士诚欲立为妃，取桃
花簪其鬓，笑曰：“以此为聘。”金儿知不免，遂启故箧，出
香焚之，向天列拜，长跪私祝，须臾忽瞑。士诚哀恸不
已，厚葬湖桥西黄塘道旁，后加封护国洞元仙妃。二
十七年，明兵下苏州，陆将军从江阴来，乱军发姬冢，
尸已蜕去。